"Teise" mõiste ei viita  mitte ükskõik millisele võõrale, vaid võõrale ja tähenduslikule grupile. Määratledes aspekte, mille alusel kujunevad rahvuslikes diskursustes olulised "teised", rõhutab Triandafyllidou geograafilist lähedust kahe grupi vahel ning "teisesuse" kujutamist ähvardavana: "Olulise teise mõiste viitab teisele rahvusele või etnilisele grupile, mis on rahvuskogukonnale territoriaalselt lähedal või lausa selle piires ning mis ähvardab või, pigem, mida tajutakse ähvardavat antud kogukonna etnilist ja/või kultuurilist  puhtust ja/või iseseisvust" (Triandafyllidou 1998: 600). Triandafyllidou eeldab, et ajaloo jooksul täidavad rahvuse jaoks olulise "teise" rolli erinevad rahvusgrupid. Teatud ajahetkel saab aga ühe rahvuse jaoks olla aktuaalne vaid üks oluline "teine" (ibid).